Fame er lausleg endurgerð á samnefndri mynd frá níunda áratugnum . Myndin segir frá nokkrum krökkum í virtum leiklistarskóla í New York og metnaði þeirra í að sækjast eftir feril sem leikarar , dansarar eða tónlistarmenn . Sagan fjallar um vináttubönd og ástir og stóra spurningin meðal vinanna í skólanum er þessi : Hver verður fyrstur til að ná frægð og frama ? Dawson's Creek útgáfan af FameHver í ósköpunum er tilgangurinn með því að endurgera Fame ef öllu er sleppt sem gerði þá mynd eitthvað góða ? Ég er reyndar ekki gríðarlegur aðdáandi gömlu myndarinnar . Hún hafði slatta af göllum en að minnsta kosti var hún einlæg og trúverðug . Persónurnar voru ekki einhverjar dúkkur heldur alvöru einstaklingar sem maður náði að tengjast við . Alan Parker gerði mjög áhugaverða mynd sem hafði ýmislegt áhugavert að segja um skemmtanabransann og lífið almennt . Hún var allt annað en fjölskylduvæn , og meira að segja hreint út sagt niðurdrepandi á köflum . Nú , af einhverjum óskiljanlegum ástæðum , er komin endurgerð sem algjörlega saxar burt allt saman það sem gerði upprunalegu myndina áhugaverða . Það er eins og einhver 14 ára unglingur hafi horft á þá mynd og hugsað : " það er ekki nógu mikið af dansatriðum og allt of mikill tími fer í það að fólk tali um vandamálin sín . GLA-TAÐ ! Ég vil sjá Fame-mynd sem er hipp , skemmtileg og stútfull af lögum sem ég get sett inn á iPodinn minn . " Svo hefur bæst við einhver óþekktur músík-vídeó leikstjóri sem var alveg sama um hráefnið og vildi bara gera hvað sem er svo lengi sem að það væri í fullri lengd og myndi innihalda nóg af dansnúmerum . Ég efa allavega að hann hafi " fattað " hvað gamla Fame snérist um . Hann kannski ákvað að kópera nokkrar lykilsenur , en ekkert meira en það . Þessi nýja Fame-mynd er ekki einhver viðbjóður , vegna þess að hún er í raun þolanleg og meinlaus . Bara verst hvað hún er tilgangslaus svo ekki sé minnst á það hvað hún er fyrirmynd sinni til mikillar skammar . Það eru nokkur mjög flott dansatriði , þótt það sé lítill sem enginn tilgangur með þeim . Leikurinn er ágætur þótt það skari enginn framúr og yfir höfuð framleiðslan er voða mikið ... meh ! Það fer líka dálítið í mig hvað aðstandendur lögðu mikið á sig við það að setja * fallegt * fólk í hvert einasta hlutverk . Af hverju ? Ekki hugmynd ! Líklega svo að ungu fólki þætti skemmtilegra að horfa á myndina . Krakkarnir í gömlu myndinni voru miklu jarðbundnari og fjölbreyttari í útliti , en hérna lítur hver einasti leikari út eins og hann gæti verið að sponsera eitthvað . Ef þú vilt sjá fjölskylduvæna , einfaldaða útgáfu af Fame sem inniheldur enga persónusköpun , pirrandi drama og á miklu meira sameiginlegt við Dawson's Creek og High School Musical heldur en uppruna sinn , þá ætti þessi ekki að valda vonbrigðum . Hún er kannski ekki eins eftirminnileg , en ungt fólk vill sennilega frekar sitja yfir einhverju sem er meira ætlað þeim heldur en að horfa á dýpri , betri mynd sem er kannski ekki fullkomin , en tekur allavega sömu hugmynd og sýnir hvernig best á að framkvæma hana . 4/10 - Samt margfalt betra heldur en íslenska leikritið sem var sýnt í Vetrargarðinum árið 2004 . Ojbara ...